In nomine Patris et Filii et Spiritus-Sancti, amen. Ego Raerius, vicecomes Sancti-Florentini, notum fieri volo omnibus, tam præsentibus quam futuris, quod capellam quam, dono et consensu domini W., Senonensis archiepiscopi, intra ambitum domus meæ de Sancto-Florentino ædificaveram, ad preces venerabilis Adæ, conjugis nostræ, assensu etiam et voluntate filii nostri Willelmi et uxoris suæ Agnetis, monasterio Beati-Germani Autissiodorensis libere et absolute, sicut eam dominus Senonensis mihi donaverat, dono dedi, et monachis ejusdem monasterii, apud Sanctum-Florentinum degentibus, perpetuo possidendam concessi. Luminaria vero in eadem capella de meo proprio administrabuntur. Pro hoc itaque beneficio meo, venerabilis Humbaudus, Sancti-Germani abbas, totusque conventus omnium bonorum quæ apud ipsos et in omnibus locis ipsorum fiunt, me et uxorem meam Adam, et Willelmum filium nostrum, et Agnetem conjugem suam et omnem progeniem nostram participem effecerunt, et scripti sui authoritate firmaverunt. Sed et decem et octo denarios quos eis annuatim debebam, mihi in perpetuum dimiserunt. Hoc autem, ut ratum et firmum habeatur, præsentium authoritate et sigilli mei impressione firmatum est.